Viisaasti Vesillä -kampanjan projektikoordinaattori Laura Sulkava kertoo, että tavallisen ihmisen käsitys hukkuvasta on usein täysin väärä.

Iltalehti julkaisi videotallenteen, missä näkyy, kuinka 5-vuotias poika kamppailee hengestään yli neljän minuutin ajan.

Viisaasti Vesillä -kampanjan projektikoordinaattori Laura Sulkava Suomen uimaopetus- ja hengenpelastusliitosta kertoo, että videolla näkyvä hukkuminen on tyypillinen hukkumistapaus.

Sulkavan mukaan edes uimataitoista lasta ei saa ikinä jättää ilman valvontaa uimahalliin.

Iltalehti julkaisi keskiviikkona järkyttävän videon, missä näkyy selvästi, kuinka uimataidoton pieni poika kamppaili useita minuutteja hengestään.

Helsinkiläisen uimahallin valvontakameran tallenteelta näkyy, kuinka lukuisat aikuiset ja lapset eivät kiinnittäneet pinnan alla olleeseen poikaan mitään huomiota.

Äiti oli sillä aikaa lähtenyt saunomaan ystävättärensä kanssa. Oikeus tuomitsi äidin neljän kuukauden mittaiseen ehdolliseen vankeuteen ja korvauksiin.

Viisaasti Vesillä -kampanjan projektikoordinaattori Laura Sulkava Suomen uimaopetus- ja hengenpelastusliitosta kertoo, että videolla näkyvä hukkuminen on tyypillinen hukkumistapaus.

- Hukkuminen on usein hiljaista. On tosi vaikeaa tunnistaa, sukelteleeko ihminen vai onko hän hukkumaisillaan.

Sulkavan mukaan hukkuva on usein kasvot ylöspäin vedessä, suu vedenpinnan tasolla. Pää on hieman takakenossa ja jalat ovat kohti pohjaa.

- Hukkuva saattaa hukkumistilanteessa myös kiivetä ikään kuin näkymättömiä tikkaita ylöspäin. Hukkuva kelluu yleensä paikallaan eikä liiku minnekään muuta kuin virran mukana, Sulkava sanoo.

Se, että ihminen huutaa hukkuessaan, on yleinen harhaluulo.

- Ihminen ei pysty siinä tilanteessa huutamaan, koska kaikki voimat menevät siihen, että yrittää saada happea.

Reagoi ajoissa

Sulkavan mukaan hukkuvan erottaminen sukeltajasta ei ole aina helppoa ammattilaisellekaan. Uimavalvojat ja rantapelastajatkin etsivät vedestä riskitilanteiden lisäksi muun muassa paikallaan kelluvaa henkilöä, joka ei liiku.

- Kerran tuttavani hyppäsi vaatteet päällä pelastamaan tytön, joka näytti hukkuvalta, mutta se olikin väärä hälytys. Tämä on kuitenkin aina parempi vaihtoehto kuin se, ettei viitsitä puuttua tilanteeseen ja ihminen on hetken päästä altaan pohjalla elvytyskunnossa, Sulkava sanoo.

Mikäli epäilee jonkun hukkuvan, hyvä keino varmistua tilanteesta on mennä kysymään ihmiseltä, onko kaikki kunnossa. Jos ihminen ei reagoi, kannattaa ottaa joku kättä pidempi esine mukaan pelastusoperaatioon.

- Muuten hukkuva saattaa vetää pelastankin pinnan alle. Vaikka kyseessä olisi lapsi, hän saa yllättävän paljon voimaa kamppaillessaan hapen saannista, Sulkava neuvoo.

Älä käännä selkää

Pientä lasta ei saisi ikinä jättää ilman aikuisen valvontaa veden äärelle. Sulkavan mukaan lapsi kannattaa aina pitää käden mitan päässä.

- Missään nimessä lapselle ei saa kääntää vedessä selkänsä. Muistan sellaisenkin tapauksen, jossa isä oli juuri laittamassa toiselle lapselle kellukkeita, kun toinen olikin jo veden alla lähes elvytyskunnossa siinä vieressä.

Sulkavan mukaan lasta ei saa jättää yksin, vaikka tämä olisikin uimataitoinen, sillä pienen ihmisen voimat loppuvat nopeasti.

Sulkava toivoo, että ihmiset pitäisivät uimahalleissa omien lasten lisäksi huolta myös muiden lapsista ja miksei aikuisistakin.

- Se, että joku närkästyy siitä, kun häiritset hänen sukelteluaan, on aika paljon pienempi paha kuin se, että antaa toisen hukkua tekemättä mitään.